Lietuva 2024 m. Eurovizijoje

Lietuva dalyvaus 2024 m. Eurovizijoje, kuri vyks Malmėje, Švedijoje. Lietuvos nacionalinis radijas ir televizija (LRT) norėdamas išrinkti dainą-atstovę organizuos nacionalinę atranką „Eurovizija.LT 2024“.

Priešistorė 

‎Iki 2024 metų Lietuva Eurovizijos dainų konkurse dalyvavo 23 kartus, kai debiutavo konkurse 1994 metais. Geriausias šalies pasiekimas buvo pasiektas ‎‎2006‎‎ metais, kai grupė LT United‎‎ atliko ‎‎dainą „We Are the Winners“, jie finale užėmė šeštąją vietą. ‎‎Nuo 2004‎‎ m‎‎. konkurso, kai buvo įvesta pusfinalių sistema, Lietuva į finalą pateko 12 kartų. 

Praėjusiais metais Lietuvai atstovavo atlikėja Monika Linkytė su daina „Stay“, ji pateko į finalą ir jame užėmė vienuoliktąją vietą (127 taškai).‎

Prieš Euroviziją

Eurovizija.LT 2024 
„Eurovizija.LT“ – nacionalinio finalo formatas, sukurtas LRT, siekiant atrinkti Lietuvos dainą 2024 m. Eurovizijoje. Atranką sudarys 4 arba 5 pusfinaliai ir finalas, pirmą kartą nuo 2007 m. vyks superfinalo etapas, jame trys daugiausia balų surinkę dalyviai pasirodys dar kartą ir šiame etape balsuoja tik žiūrovai. Numatoma, kad atranka prasidės sausio 13 d. ir vyks kiekvieną šeštadienio vakarą, kol pasieks finalą vasario viduryje. Atsinaujinusiai atrankai buvo pristatytas naujas pavadinimas „Eurovizija.LT“, kuris pakeitė paskutinius keturis metus naudotą „Pabandom iš naujo!“ pavadinimą.

Formatas 
 LRT susimoka už dalyvavimą Eurovizijoje ir gauna transliacijos teises iš EBU;
 Paskelbiama apie prasidėjusį atrankos procesą ir laukiama dainų iš visų susidomėjusių atlikėjų;
 Iš pasiūlytų dainų sudaryta grupė atrenka ne mažiau nei 20 dainų;
 LRT paskiria finansavimą atrankos dalyvių pasiruošimui;
 Konkursas vyksta dviem etapais; jį sudaro: 4 arba 5 pusfinaliai ir finalas;
 Iš kiekvieno pusfinalio į finalą patenka du arba trys dalyviai;
 Žiūrovai ir komisija visuose atrankos etapuose balsuoja santykiu 50:50 skirdami balus (12, 10, 8-1), lygiųjų atveju aukščiau lieka komisijos favoritas;
 Trys daugiausiai balų surinkę dalyviai finale patenka į superfinalą, jie pakartoja savo pasirodymus ir balsavimas atidaromas iš naujo, jame balsuoja tik žiūrovai;
 Superfinalo nugalėtojas atstovauja Lietuvai 2024 m. Eurovizijoje Malmėje;
 LRT finansuoja atlikėjo ir kitų delegacijos narių kelionę į Euroviziją, taip pat prisideda prie pasirodymo pastatymo.

Dalyviai 
Konkurse norintys dalyvauti dainų autoriai ar atlikėjai paraiškas LRT gali pateikti iki gruodžio 11 dienos. Paraiškos formą, taisykles ir visą informaciją galima rasti konkurso svetainėje „Eurovizija.LT“. Kaip ir praėjusiais metais visuomeninis transliuotojas prisidės prie muzikinio kūrinio ir įvaizdžio išpildymo – visi dalyviai galės kreiptis ir gauti iki 1500 eurų, kuriuos galės panaudoti dainos tobulinimui ir/ar sceninio įvaizdžio formavimui. LRT sudaryta komisija iki 2023 m. gruodžio 18 d. iš pateiktų dainų išrenka ne mažiau kaip 20 dainų, kurios toliau dalyvaus atrankoje. Visi atrinkti dalyviai bus paskelbti konkurso svetainėje.

Eurovizijoje 

2024 m. Euroviziją Lietuvoje transliuos LRT radijas ir televizija. Tai bus jau 24-iasis kartas, kuomet Lietuva dalyvauja Eurovizijos dainų konkurse, taip pat ir 30-metis nuo šalies debiutavimo konkurse 1994 metais.

Taip pat skaitykite 
 Lietuva Eurovizijoje
 Eurovizijos dainų konkursas 2024
 „Pabandom iš naujo! 2023“

Pastabos

Nuorodos 
 Atrankos svetainė

Šaltiniai 

Lietuva Eurovizijos dainų konkurse